EPIKAI MŰFAJOK
eposz: verses nagyepikai műfaj.Egy nép életében sorsdöntő eseményt beszél el, főhőse a kor emberideálja, sok esetben természetfeletti erők segítik. Az antik eposz versformája a hexameter. Eposzi kellékek:in medias res (a dolgok közepébe vágva),  invokáció (a múzsa segítségül hívása), propozíció (tárgymegjelölés), seregszemle, isteni beavatkozás. Ókori példái: Homérosz: Iliász és Odüsszeia, Vergilius: Aeneis. A magyar barokk eposza: Zrínyi: Szigeti veszedelem.
komikus eposz: megtartja az eposzi formát, a kellékeket, az emelkedett nyelvhasználatot, és általában az időmértékes versformát is, de komikus tárgyat választ (pl. Csokonai: Dorottya, avagy a dámák diadala a fársángon, Petőfi: A helység kalapácsa).
novella: kisepikai műfaj.  Kisebb terjedelm, részletezés nélküli, egy szálon futó történet, csak néhány szereplőt vonultat fel. Kis térben, rövid idő alatt játszódik (néhány óra, maximum 1-2 nap). Jellegzetes eleme a váratlan fordulat (akár több is, de leginkább a végén. Pl. Boccaccio: Dekameron, Mikszáth: Bede Anna tartozása, Móricz: Tragédia.
elbeszélés: a novellánál terjedelmesebb, de a regény tér-idő viszonyainál és szereplői repertoárjánál szűkebb keretek között mozog. Alkalmat ad a részletesebb jellem- és környezetábrázolásra, cselekménye hosszabb időre nyúlik, de nem szerteágazó (rendszerint egy-két szereplő sorsát mutatja be). Pl. Gogol: A köpönyeg, Jókai: A tengerszem tündére,  Mikszáth: Az a fekete folt, Tolsztoj: Ivan Ilijics halála.
elbeszélő költemény: verses nagyepikai műfaj, az eposzt váltja fel a nagyepika történetében. Magyarországon a romantika korában lett népszerű. Kapcsolatot tart az eposszal (ez is a kor emberideálját testesíti meg), esetenként a meséhez közelít, máskor társadalmi vagy filozofikus mondanivalót hordoz (Petőfi: János vitéz, Arany: Toldi, Petőfi: Az apostol).
verses regény: verses nagyepikai műfaj, a romantika korának terméke. Az elbeszélő költeménytől elsősorban az különbözteti meg, hogy nagyobb hangsúlyt fektet a lírai önkifejezésre, mint a történetre. Szerkezete lazább, mondanivalója filozofikusabb. Pl. Puskin: Anyegin.
regény: nagyepikai, többnyire prózában írott műfaj. A regény cselekménye szerteágazó, időszerkezete lineáris, elbeszélője általában kívülálló. Számos változata, típusa létezik, pl. családregény, fejlődésregény, életrajzi regény, lélektani regény, történelmi regény, karrierregény, detektívregény, tézisregény. Pl: Mikszáth: Beszterce ostroma, Jókai: Az arany ember, Kosztolányi: Édes Anna, Szabó Magda: Az ajtó.
DRÁMAI MŰFAJOK
tragédia: olyan történet, melyben hirtelen értékveszteség, értékpusztulás következik be. A cselekmény szintjén ez a kiemelkedő hős halálában vagy lelki összeomlásában nyilvánul meg. Bukása a félelem és együttérzés érzelmeit váltja ki a nézőből (katarzis). Pl. Szophoklész: Antigoné
komédia: értékhiánnyal indul, és ennek az értéknek a hiánya nevetést vált ki a nézőből. A komikus hatást a bizonyos emberi hibák nevetségessé tétele (jellemkomikum), vagy a színpadi szituációkban rejlő félreértések, az ábrázolt élethelyzet humora (helyzetkomikum) váltja ki. Pl. Moliere: Tartuffe.
drámai költemény (emberiség-dráma): olyan drámai alkotás, amely a dráma alapvető formai követelményeit betartja (párbeszédek, konfliktusok, jelenetek – tehát színpadi előadásra alkalmas), de a cselekménynél fontosabb a filozófiai mondanivaló (inkább olvasással fogadható be). Mindig az emberiséget foglalkoztató legsúlyosabb kérdések állnak a középpontjában (miért élünk, mi dolgunk a világon stb). Pl. Madách: Az ember tragédiája.
analitikus dráma: drámatípus, amelyben a cselekmény egy korábbi történetet derít fel – pontosabban a konfliktust kirobbantó esemény tragédia jelen idejéhez képest a múltban történt. Klasszikus példája Szophoklész Oidipusz királya, később Ibsen alkalmazta ezt a módszert (A vadkacsa, Nóra).
abszurd dráma: a XX. század elején létrejött drámatípus, amely felrúgja a dráma hagyományos szerkezetét, cselekménye nincs, vagy illogikus, szereplői értelmetlen cselekedeteket hajtanak végre. Nincs valódi konfliktus, sem tragikum, sem komikum. Szívesen él a groteszk eszközével. Célja az élet értelmetlenségének bemutatása. (Beckett: Godot-ra várva).
EGYÉB DRÁMAELMÉLETI FOGALMAK
A hármas egység elve: Az elv magyarázata, hogy az ókori görög színház felépítéséből adódóan nem tudták a tér és az idő változását jelezni. A klasszicizmus korában kötelező elvvé tették. Eszerint a dráma 24 óra alatt, egy helyszínen játszódik, a cselekménye egy szálon fut.
A dráma öt része: A drámák, különösképp a tragédiák felépítésében az alábbi részek különíthetők el:
· szituáció: a szereplők és viszonyaik bemutatása
· bonyodalom: megváltozik a fennálló rend
· konfliktus: a szereplők fizikai vagy szóbeli összeütközései, vagy a főhős vívódása
· (késleltetés: a beteljesedés előtt gyakran olyan esemény történik, amely elodázza a tetőpont bekövetkeztét. Célja a feszültségkeltés).
· tetőpont: a bonyodalmak és a konfliktus beteljesedése (a tragédiákban a tragikus eset)
· feloldás: visszaáll a megszokott (vagy viszonylagos) rend.
LÍRAI MŰFAJOK
dal: élményeken alapuló, kis terjedelmű lírai műfaj. Egyszerű érzelmet tisztán, közvetlenül kifejező költemény. Hangneme egységes, erős zeneiség jellemzi. Jellegzetes csoportjai: bordal, hazafias dal, szerelmi dal, népies helyzetdal stb. Pl: Csokonai: Egy tulipánthoz, Petőfi: Fa leszek, ha...,
epigramma: görög eredetű műfaj, eredetileg disztichonban írott sírfelirat, később egy fontos gondolat rövid, szellemes, rendszerint csattanóval végződő megfogalmazása. Az ókorban a legnevesebb epigrammaköltő Szimonidész.
elégia: görög eredetű lírai műfaj, fájdalmas tárgyról, kiengesztelődött hangon szóló költemény. Hangneme melankolikus-nosztalgikus, hiányt fejez ki, és beletörődve elfogadja a veszteséget. Pl. Csokonai: A Magánossághoz, Berzsenyi: A közelítő tél.
óda: görög eredetű lírai műfaj, magasztos tárgyhoz/tárgyról emelkedett hangnemben szóló költemény. Tárgya (gyakran megszólítottja) lehet elvont fogalom, egy nemzet vagy nagy formátumú személy (Kölcsey: A Szabadsághoz, Faludy: Óda a magyar nyelvhez, Berzsenyi: A magyarokhoz, Vörösmarty: Liszt Ferenchez)
himnusz (1): görög eredetű lírai műfaj, az óda alfaja, valamely istenséghez fordul magasztos hangnemben. Felépítése: 1. az istenség megszólítása, 2. kérés 3. istenség előző tetteinek elősorolása, 4. a kérés megismétlése. Ez a szerkezet felismerhető Szapphó: Aphroditéhez c. himnuszában ugyanúgy, mint Kölcsey művében, nemzeti himnuszunkban.
himnusz (2): a középkorban megváltozott formában élt tovább a himnusz: az Istent és a szenteket megszólító, vagy róluk szóló énekelt imákat nevezzük így. Az ókori himnusztól eltérően rímesek, és hangsúlyos verselésűek. (J. da Todi: Stabat Mater - Himnusz a fájdalmas anyáról).
zsoltár: ószövetségi műfaj, amelyben az egyén vagy a közösség Istent szólítja meg. Célja lehet dicséret, kérés, engesztelés. A Zsoltárok Könyvét Dávid királynak tulajdonítja a bibliai hagyomány.
rapszódia: a romantika korában népszerű műfaj. Emelkedett hangvétel, hullámzó érzelmek, zaklatott kifejezésmód, merész képalkotás jellemzi. Gondolatmenete csapongó, nem logikai, hanem asszociatív alapon épül fel. Pl. Vörösmarty: A vén cigány, Petőfi: Egy gondolat bánt engemet
ecloga: ókori görög eredetű műfaj, eredetileg idilli, párbeszédes pásztorköltemény, formája hexameter. Vergilius és Radnóti megtartja a formai jellemzőket, ám eclogáikban az idill a tragikus szemlélettel ötvöződik. 
filozófiai tanköltemény: a felvilágosodás korában népszerű, a gondolati lírához sorolható műfaj. Tanító jellegű. Első egysége a "pictura": egy táj, napszak, évszak (akár város) leírása. A második nagy egység a "sententia", a tanító rész, a tétel bölcseleti kifejtése, bizonyítása. Pl. Csokonai: Az estve
EGYÉB MŰFAJOK
ballada: ősi népköltészeti műfaj, mely az epikai, lírai és drámai műnem határterületén helyezkedik el.. Rendszerint tragikus témát dolgoz fel; szaggatott párbeszédek váltják a lírai monológokat és a lényeges dolgokat kihagyó, ám sejthető epikus részeket (balladai homály). A népballadákhoz képest (pl. Kőmíves Kelemenné) Arany János különös gondot fordított a lélektani ábrázolásra (Ágnes asszony, Tetemre hívás).
ars poetica: „ a költészet mestersége”. Minden olyan alkotást ide sorolunk, amely a költői szerepről, a költészetnek a világban betöltött helyéről, a helyes költői felfogásról szól (pl. Horatius: Ars poetica) vagy egy adott költő saját költői szerepértelmezését jelenti (Petőfi: A természet vadvirága).
apokalipszis: az ókori irodalom műfaja (bizonyos irodalomelméletek nem tartják műfajnak), a bibliai Jelenések könyvéről kapta a nevét. Egy múltba helyezett személy szájába adja a jövendölést a jelenről, vagy a jelenben szól a várható jövőről. Apokaliptikusnak nevezzük azokat a műveket, amelyek a világ végső eseménysorát mutatják be látomásos formában.

időszembesítő verstípus: a múlt és jelen értékbeli összevetésén alapuló költemény, amelynek mérlege a pozitív múlt javára dől el a negatív jelen ellenében. A romantika korában népszerű (pl. Berzsenyi: A magyarokhoz (Romlásnak indult…), Kölcsey: Zrínyi dala, Hymnus)
létösszegző verstípus: a költő egy adott korszakában -többnyire válsághelyzetben értelmezi addigi életét és szerepét: egy életszakasz lezárása, ahol ennek a szakasznak a megítélése többnyire negatív, önkritikus, önironikus. Pl.: Arany: Epilogus, Kosztolányi: Boldog, szomorú dal, József A: Kész a leltár

